Hohto-elokuvan jatko-osa Doctor Sleep perustuu myös Stephen Kingin kirjaan.

Ewan McGregor on buukattu Varietyn mukaan pääosaan Doctor Sleep -elokuvaan, jossa hän esittää Stanley Kubrickin Hohto-leffasta tuttua Danny Torrancea aikuisena. Variety mainitsee myös itse Stephen Kingin antaneen siunauksensa näyttelijävalinnalle.

Doctor Sleepin ohjaa Mike Flanagan, jonka käsialaa oli myös Netflixin hieno Kingin kirjaan perustuva Julma leikki -leffa. Warner Brosin tämän hetkisen suunnitelmaan mukaan Doctor Sleep saapuu teattereihin 24. tammikuuta vuonna 2020.

Kingin kirjoittama Hohto-kirjan tarinaa jatkava Doctor Sleep, eli suomeksi Tohtori Uni ilmestyi vuonna 2013 ja se keräsi kehuvia arvioita. 36 vuotta Hohdon tapahtumien jälkeen sijoittuvassa tarinassa seurataan aikuista Danny Torrancea, jota hänen isänsä perintö ja yliluonnolliset voimat eivät jätä rauhaan.

Vielä ei ole selvillä onko Doctor Sleep -elokuva rehellinen jatko-osa Hohdolle vai itsenäinen teos. Molemmat ovat Warner Bros. -studion tekeleitä.